stanford-oval/wikipedia huggingface dataset:
ויולט פאר
פיתוח > אישיות ועיצוב

בירד תמיד התעניין יותר בפיתוח האישיות של הדמויות הראשיות מאשר בכוחות-העל שלהן. בהתאם לכך, כשהגיע הזמן לקבוע את כוחותיה של משפחת פאר, החליט בירד לשאוב השראה מתפקידיהם של בני משפחה גרעינית טיפוסית, וביסס הן את כוחות-העל והן את אישיותם של בני משפחת פאר על בסיס ארכיטיפים מסורתיים אלו. כשהוא תיאר את ויולט כ"מתבגרת טיפוסית... שלא נוח לה בעורה" שנמצאת "במקום המורכב הזה שבין ילד למבוגר", חש בירד שאי-נראות תהיה הכוח המתאים ביותר לבת המתבגרת היחידה של משפחת פאר. בעודו מתאר אותה כאישה צעירה שהייתה מעדיפה בהרבה שאנשים אחרים יימנעו מלהסתכל עליה, בירד פירט שחלק מהבנות בגיל ההתבגרות נוטות להרגיש חוסר ביטחון ומגננה-עצמית, ובכך נתן לה את היכולות להפוך לבלתי-נראית וליצור שדות כוח ואנרגיה. על פי ואוול, כוחותיה של ויולט, בדומה לשאר בני משפחתה, "מייצגים פסיכולוגית את מי שהיא; נערה מתבגרת שמשוועת להישאר מוסתרת ומוגנת". השחקנית תיארה אותה כאישה צעירה "כלואה בין ילדות לבגרות, בין ביטחון עצמי לחוסר ביטחון" כמו בני נוער רבים. בירד ביקש לאזן בין המרכיבים ההרפתקניים ל"נורמליים" בחיי המשפחה, והסביר שהקהל יעריך ויתייחס לרגעים שבהם ויולט משתמשת בכוחותיה במקרה שהיא מרגישה מושפלת. המלחין מייקל ג'אקינו פיתח עבור ויולט נעימה שאותה הוא תיאר כ"מסתורית".
על אף שהסרטים מתרחשים במהלך שנות ה-50 וה-60, אחראית ההצללה האמנותית, ברין אימג'יר, בחרה לשלב סגנון מודרני יותר במלתחתה של ויולט, הכולל חצאיות פופי וחולצות צמודות שצעירות לבשו לרוב בתקופה זו, מתוך תחושה שמלתחה זו תתאים לדמות בשל אישיותה הביישנית והמסוגרת ותסרוקתה. עם זאת, האנימטורים הודו שהשתמשו באופנה של אמצע המאה "כנקודת זינוק", ועיצבו בכוונה את הבגדים של ויולט כך שיהיו יותר רחבים למראה עם ערכת צבעים "מאוד רוויה", תוך שילוב מגוון של ג'ינס, נעלי ספורט וסוודרים בתלבושותיה, על מנת להחמיא לאישיותה המרדנית. יתר על כן, רוב בגדיה של הדמות במהלך הסרט הראשון הם וריאציות של הצבע הסגול, מה שרומז לשמה. ויולט לבושה בחולצה ורודה לקראת סוף הסרט במטרה להדגים שכעת היא "הרבה יותר פתוחה – כאילו היא פורחת בתור נערה". בעבודה על סרט ההמשך, מורכבותם הגוברת של שדות הכוח של ויולט דרשה מהאנימטורים ליצור אפקטים חדשים; על אף שנשארו דומים ויזואלית לסרט הראשון. על פי מפקח האפקטים ביל וטרל, ויולט "יכלה לעשות יותר עם שדות הכוח שלה, אז היינו צריכים להבין איך זה משנה את המראה של שדות הכוח שלה", כולל אפקטים קוליים וסטטיים כשהם באים במגע עם עצמים אחרים
פיתוח > הנפשת השיער

הפקת "משפחת סופר-על" דרשה שימוש בטכנולוגיית מחשבים שהייתה מתקדמת במיוחד לתקופתה, ושחלקן עדיין לא "נלמדו" על ידי מחשבים. נעשה שימוש במחשבים על מנת לדמות את תנועות השיער ולקבוע היכן יש צורך להציב שיער על הדמויות המתאימות לאורך הסרט. תהליך זה היה חדש ותואר כ"גוזל זמן" בזמנו, ועבורו פותחו ויושמו תוכניות וגישות חדשות במטרה לסייע לאנימטורים בהנפשת שיערה של ויולט. מכיוון שחומרים אורגניים עדיין נחשבים לקבוצת האובייקטים המאתגרת ביותר להנפשה בהנפשה ממוחשבת, תהליך הנפשת שערה של ויולט היה הקשה ביותר עמו נאלצו האנימטורים להתמודד. על אף שדגמים מוקטנים של ויולט ושאר הדמויות הראשיות של הסרט פוסלו לראשונה בחימר על ידי האמן קנט מלטון, האנימטורים התקשו בתחילה לשחזר את הפרשנות המפורטת מאוד של מלטון לשיערה של ויולט. לדבריו של המפקח על הדמיית שיער ובדים, מארק הן, שערה של ויולט נשאר "פרויקט מחקר לא פתור" במהלך חלק גדול מהפקת הסרט בשל החומר ממנו היה עשוי ואורכו, שמעולם לא הוצגו בסרט הנפשה ממוחשב קודם לכן.
למשך רוב הפקת הסרט, דמותה המונפשת של ויולט הייתה קירחת לחלוטין. המפיק ג'ון ווקר התחנן לעיתים קרובות בפני האנימטורים לתת לדמות שיער כלשהו, שאליו יוכלו להגיב, בטענה ש"השיער עדיין תאורטי"; עם זאת, ויולט נשארה קירחת עד לשלבי ההפקה האחרונים של הסרט. עובדה זו השפיעה גם על ואוול, שנאלצה לצפות בראשה הקירח של דמותה במשך רוב תהליך ההקלטה שלה. המנהל הטכני, ריק סייר, הסביר שהאתגרים שעסקו בשיערה של ויולט היו נעוצים בעובדה שאין לה "סגנון שיער קבוע"; השיער שלה מאמץ כל הזמן צורות חדשות תוך כדי אינטראקציה עם חפצים אחרים, כולל קווצות אחרות של שיערה, או גופה. למרות האתגרים, יוצרי הסרט עמדו בפיתוי להעניק לדמות תסרוקת קצרה יותר, והתעקשו לשמור על שיערה של ויולט ארוך מכיוון שאורכו משחק תפקיד בלתי-נפרד בהתפתחותה כדמות. ויולט היא גם בת המשפחה היחידה שלה שיער כחלחל-שחור; לאביה, לאמה ולאחיה הצעיר יש שיער בלונדיני וחום. בירד הסביר שצבע שיערה של ויולט הוא כתוצאה מגן רצסיבי.
על שיערה של ויולט האנימטורים נאלצו לעבוד כחצי שנה עד שהגיעו לתוצאה המושלמת. האנימטורים עיצבו עבור הדמות חמש תסרוקות שונות לשימוש במהלך רגעים שונים בסרט, אשר שונו והותאמו בהתאם לנסיבות ולתנאי סביבה שונים כגון גשם, רוח והשפעות אפס הכבידה של שדות הכוח שלה. בסופו של דבר, הנפשת שערה של ויולט הפך לאחד ההישגים הגדולים ביותר של הסרט, וסייר ציין כי מאז חלה "התקדמות משמעותית בהצגת השיער שזז בצורה אמינה תוך שמירה על מראהו הסגנוני... אף אחד מעולם לא הנפיש שיער ממוחשב מהסוג הזה לפני הסרט." הקושי סביב הנפשת שיערה של ויולט השפיע בסופו של דבר על תסרוקתה של מיראז', שהייתה במקור ארוכה, עד שסייר התחנן בפני יוצרי הסרט לאמץ וריאציה קצרה ו"מגניבה" יותר בגלל כמות הזמן ומאמץ שכבר הושקע בעיצוב שיערה של ויולט. בשל ההתקדמות הטכנולוגית שעברה ההנפשה הממוחשבת מאז עליית הסרט המקורי לאקרנים, במהלך העבודה על סרט ההמשך יכלו האנימטורים לחזור ולשחזר את העיצוב המורכב והמקורי יותר של מלטון עבור שיערה של ויולט, ש"זרם הרבה יותר בחופשיות". עם זאת, למרות הישגים הללו, מפקחת הסימולציה, טיפאני אריקסון קלון, הודתה כי הנפשת שיערה של הדמות נותרה מאתגרת במיוחד בשל דרישתה להיות "משיי וחלק" אך בה בעת נתונה ל"שבירה מסוימת" במהלך קטעי פעולה, בשילוב עם העובדה שלוויולט יש ראש גדול יותר ביחס לממדי גופה, כלומר ש"לשיערה יש מעט מאוד מנוחה" כשהיא זזה. לדברי במאי הארט של הדמויות, מאט נולטה, יוצרי הסרט הסכימו ששיערה של ויולט יוצג בצורה יותר פרועה ושחוקה על מנת להדגיש "שהיא לא מפחדת יותר."
הופעותיה בזיכיון > סרטים

ויולט מופיעה לראשונה בסרט "משפחת סופר-על" (2004), בתור בתם הבכורה של בוב והלן פאר, זוג גיבורי-על בדימוס המוכרים כמר סופר-על ונערת הגומי, וכאחותם הגדולה של חץ וג'ק-ג'ק; הלומדת בחטיבת ביניים ולה היכולת להפוך לבלתי-נראית וליצור שדות כוח. ויולט היא ביישנית וחסרת ביטחון, המעדיפה להיות מתבגרת "רגילה", על אף קשייה להשתלב בין בני גילה. לאחר שהלן נוטלת מחדש את זהותה של נערת הגומי בחיפוש אחר בוב, ויולט מתגנבת יחד עם חץ למטוס שאמם מטיסה לעבר האי הפרטי של סינדרום; כאשר המטוס מותקף על ידי הטילים של סינדרום, ויולט לא מצליחה ליצור שדה כוח גדול מספיק על מנת להגן על נוסעיו; המטוס מופל והמשפחה נתקעת באי. הלן משאירה את ויולט וחץ מוסתרים במערה, ומעודדת את ויולט להשתמש בכוחותיה בכל פעם שיידרש ממנה. בסופו של דבר, ויולט וחץ נרדפים על ידי חייליו של סינדרום, מה שמאלץ אותה להשתמש בכוחותיה במטרה להגן על עצמה ועל אחיה בפעם הראשונה; ומתחילה לממש את מלוא הפוטנציאל שלה תוך שאיפה לשלוט ביכולותיה, שאותן דיכאה קודם לכן. ויולט עוזרת למשפחתה להימלט מהמאורה של סינדרום, תוך שימוש בשדה כוח על מנת להפריע לשדות האלקטרומגנטיים שכלואים אותם, לפני שהמשפחה חוזרת למטרוויל על מנת להביס את האומנידרואיד של סינדרום. ברגע שג'ק-ג'ק נחלץ מסינדרום, ויולט משתמשת בשדה כוח במטרה להגן על משפחתה מפני חלקי המטוס ההרוס של סינדרום. במהלך תחרות הספורט של חץ, ויולט סוף סוף אוזרת אומץ להזמין את טוני לדייט.
בסרט ההמשך, "משפחת סופר-על 2" (2018), ויולט זוכה לזמן מסך רב יותר, וקשת עלילתה עוסק במאבקיה להיות נערה מתבגרת וגיבורת-על בו זמנית. זמן קצר לאחר שוויולט וטוני הסכימו לצאת לדייט הראשון שלהם; טוני עדה למאבקם של ויולט ומשפחתה בכורה, ומגלה שוויולט היא גיבורת-על כאשר היא מסירה את המסכה שלה בנוכחותו, מה שמניע אותו לברוח. ויולט מגינה על משפחתה מפני הכורה על ידי יצירת שדה הכוח החזק ביותר שלה עד כה. על אף שהביסו את הנבל, גיבורי-העל נשארים בלתי-חוקיים, ונאסר על משפחת פאר להשתמש בכוחותיהם, מה שמתסכל את ויולט. הסוכן הממשלתי ריק דיקר מוחק את זיכרונותיו של טוני מהאירוע ואיתם, בשוגג, את זיכרונותיו מוויולט. לאחר שהלן, שגויסה על ידי זוג יזמים במטרה לתקן את התדמית הציבורית של גיבורי-העל, משאירה את ויולט ואחיה באחריותו של בוב, שמאותגר על ידי ויולט, שמתמרמרת מהעובדה שדיקר מחק את זיכרונותיו של טוני ממנה עד לנקודה שבה היא "מוותרת" על מורשת גיבורי-העל שלה. בסופו של דבר, ויולט מציעה לבוב עזרה כשהיא מבינה עד כמה מאמץ הוא משקיע כעקר בית. בנקודת השיא של הסרט, ויולט עוזרת להציל את הוריה ואת פריזון משליטתו של "הטלווירוס", ואף הוגה תוכנית להרחיק את היאכטה ממסלולו ההרסני לכיוון העיר. בסוף הסרט, ויולט מציגה את עצמה מחדש בפני טוני. בדיוק כשהשניים עומדים להתחיל את הדייט הראשון שלהם, ויולט מבקשת לדחות אותו כדי שתוכל לעזור למשפחתה להילחם בפושעים במקום זאת, ומבטיחה לטוני לחזור אליו שוב לאחר מכן.
הופעותיה בזיכיון > מרצ'נדייז

את דמותה של ויולט שבה לדבב ואוול במרצ'נדייז נלווים לשני הסרטים, הכוללים בין היתר צעצועים ווקאליים וטלפונים סלולריים לילדים.
הופעותיה בזיכיון > משחקי וידאו

אחד ממשחקי הווידאו בהם מופיעה דמותה של ויולט הוא משחק הווידאו המבוסס על עלילת הסרט משנת 2004, שהופץ לצורך קידומו. במשחק, דמותה של ויולט מופיעה בעיקר במשימות התגנבות, תוך שימוש באי-הנראות שלה על מנת לחלוף על פני שומרים ואויבים מבלי להיתפס. עם זאת, אי-הנראות של הדמות מוגבל על ידי מד הכוח שלה, שעלול להתרוקן במהירות על ידי שימוש מוגבר בכוחותיה. ברמות מאוחרות יותר, השחקנים יכולים לשלב את כוחותיהם של ויולט וחץ על מנת ליצור את כדור-העל, שבו ויולט מקיפה גם את עצמה וגם את חץ באמצעות שדה כוח, וחץ רץ בתוכו כדי להניע אותו. בפלטפורמות מסוימות, ויולט אף מסוגלת להשתמש בשדות כוח על מנת להשפיע על חפצים בסביבתה. בביקורת שלילית, אלכס נבארו מ-"GameSpot" תיאר את השלבים בהשתתפותה של ויולט כ"גרועים ביותר שיש למשחק להציע" בגלל מגבלות זמן שמגבילות את אי-הנראות שלה, מה שהופך את זה ל"קשה לאומדן מתי שומר יבחין או לא יבחין בך". בביקורת דומה, פטריק גאראט מ-"Eurogamer" כתב שלילדים צעירים יותר יהיה קשה יותר לשחק בדמותה של ויולט בגלל נטיית כוחה של הדמות להיגמר במהירות, מה שמגביל את יכולתה, ובדומה לו, דיוק פריס מ-"Game Revolution" מצא את רמות ההתגנבות של הדמות "חלשות במיוחד". המשחק "The Incredibles: When Danger Calls" ‏(2004) כולל 10 מיני-משחקים הסובבים סביב ויולט ושאר בני משפחתה, במיוחד תוך שימוש בכוחותיה של ויולט במטרה להימנע ממצבים קשים. הדמויות משוחקות לראשונה כשהן בזהויותיהן הסודיות לפני שהשחקנים פותחים רמות שבהן ניתן לשחק בהן בתור האלטר-אגו שלהם.
דמותה של ויולט ניתנת למשחק במשחק הווידאו "Kinect Rush: A Disney Pixar Adventure" ‏(2012), ובמשחק "דיסני אינפיניטי" (2013). ויולט מופיעה כדמות שניתן לשחק לצד משפחתה ב"לגו משפחת סופר-על" (2018), בו ניתן להשתמש בשדות הכוח שלה על מנת ליירט מערכות אבטחת לייזר. ואף על מנת להתגבר על מכשולים, כמו ריחוף מעל חומרים רעילים.
הופעותיה בזיכיון > קומיקס וספרים

בשנת 2004 הוציאה לאור "דארק הורס קומיקס" מיני-סדרת קומיקס בת ארבעה גיליונות, על בסיס עלילת הסרט, שנכתבה על ידי הבמאי בראד בירד ופול אלדן, ואוירה על ידי ריקרדו רואיז ורמון ק. פרז. ארבעת הגיליונות אוגדו באוגדון שיצא לאור בשנת 2005.
בתחילת 2009, "אולפני בום!" הוציאה לאור מיני-סדרת קומיקס בת ארבעה גיליונות בשם "The Incredibles: Family Matters", מאת הסופר מארק וייד והאמן מרסיו טקארה. בהמשך אותה שנה, "אולפני בום!" הציגה לראשונה קומיקס חודשי, שעל כתיבתו היה אמון וייד לצד לנדרי ווקר. אמנים שונים איירו את הקומיקס במהלך ריצתו בת ה-15 גיליונות, שנאגדה בארבעה כרכים מסחריים. הסדרה מחזיקה בדירוג של 8.0 מתוך 10 באתר הביקורות "Comic Book Round Up".
בשנת 2004 יצא לאור ספר ילדים המבוסס על הסרט בשם "The Incredibles: Violet's Incredible Diary", שנכתב על ידי סופר הילדים ריצ'רד דונגוורת'. הספר עוקב אחר עלילת הסרט, אם כי נכתב מנקודת המבט של ויולט בפורמט של יומן אישי.
ביקורות > תגובת הקהל

דמותה של ויולט זכתה לביקורות חיוביות ממבקרי קולנוע. ג'ניפר פריי מ"וושינגטון פוסט" תיארה את ויולט כ"מוכרת מיידית בתור הנערה המתבגרת שמחפשת את הנער החמוד, רבה עם אחיה הקטן וכל כך לא בטוחה בעצמה". בנוסף להבעת הערכה על החלטתה של פיקסאר ללהק את ואוול הפחות מוכרת, ג'ושוע טיילר מ-"CinemaBlend" ציין כי ויולט היא "הדמות האהובה" עליו בסרט, ושיבחה את "הרגעים... כשהיא מתחילה לקבל את מי שהיא." בעודה משבחת את העומק שניתן לדמויות בסרט, ג'וליה עמנואל מ-"Hollywood.com" ציינה שבאמצעות ויולט, הקהל "מבין עד כמה מביך וחסר ביטחון להיות נער יכול להיות, אפילו ללא תוספת של כוחות-על." אייברהם ריזמן מ-"Vulture" שיבח את ביצועיה של ואוול. בנוסף לשבחים על ביצועיה של ואוול, קרלה מאייר מ"סן פרנסיסקו כרוניקל" כתבה כי דמותה בסופו של דבר "מתגלה כבת המשפחה הסימפתי ביותר". בסקירה רטרוספקטיבית, ג'ונתן דורנבוש מ-"IGN" ציטט את "תחושת הבידוד והאי-הבנה של ויולט" בין הסיבות העיקריות לכך ש"משפחת סופר-על" נותר "סרט בעל קשר רגשי עמוק ומתמשך" ו"אחד הטובים של פיקסאר".
ז'רמן לוסייר מ-"io9", תפס את דמותה של ויולט כ"אחד החלקים הטובים ביותר ב'משפחת סופר-על 2'", וכתב כי "המסע שלה במהלך גיל ההתבגרות לא רק נותן לה קשת גדולה, אלא גם כמה רגעים מצחיקים ומביכים באמת." בארי הרץ מ"גלוב אנד מייל" מצאה את העיצוב וההנפשה של ויולט מרשימים במיוחד, והשווה את הסצנה שבה היא מייבשת את שערה ל"הצצה לעתיד ההנפשה, שבו האמיתי והלא אמיתי משתלבים זה בזה." לדברי פטרישיה פואנטס מ-"CNET", תפקידה של ויולט בסרט היה להעצים נערות מתבגרות, והיא שיבחה את ההחלטה של הדמות להציג את עצמה מחדש בפני טוני ובסופו של דבר לבחור להילחם בפשע על פני הדייט, באומרה: "הנערה המתבגרת הזו מעדיפה ללכת לתפוס כמה בחורים רעים – כי היא גיבורה וזה הייעוד שלה – במקום לצאת לדייט עם הבחור שהיא מחבבת." עורכת "רינגר", ג'ולייט ליטמן, שיבחה את תפקידה של ויולט בכך שהיא "הניעה את העלילה ברגעים מכריעים ו" העניקה רגש גולמי לסרט הקומי". ליטמן גם שיבחה את ואוול על כך שזיהתה את "האיזון המדויק של הרצינות והקלילות" הנדרשת לתפקידה, וסיכמה שקשה לדמיין את ויולט בדיבובה של כל שחקנית אחרת.
עם זאת, מספר מבקרים התלוננו על חוסר השימוש בדמותה במהלך סרט ההמשך. במאמרו עבור "CNET", כתב מייק סורנטינו שהדגש של הסרט על הלן ובוב מביא לכך שוויולט "נדחתה לשוליים במשך רוב הסרט", ואילו טים גרירסון מ-"Screen Daily" כתב ש"מצוקות הדייטים המביכות של הדמות חולפות מהר מדי." בכתבה עבור "Screen Rant", כתבה מולי פרימן שהקשת העלילתית של הדמות "קיימת ברובה על מנת לשרת את הסיפור של בוב", בעוד שלקשת העלילה של ויולט קיים "הרבה מאוד פוטנציאל" על ידי "חקר האופן שבו המציאות בה גדלה ילדה עם כוחות-על בעולם שבו גיבורי-על אינם חוקיים, עלול להשפיע על תחושת ההערכה העצמית שלה". פרימן מתחה ביקורת על כך שהסרט "מתמצה להתמקדות בחיי ההיכרויות שלה או מתן אתגר לבוב להתגבר עליו." עם זאת, המבקר הודה כי לוויולט מסופקות מספר הזדמנויות "להפגין כוחות-על מושכים ויזואלית."
ביקורות > תשבחות והשפעה

ביצועיה של ואוול ונתינתה לוויולט אופי סרקסטי השפיעו במיוחד בקרב נשים צעירות ונערות, מהן היא ממשיכה לקבל משוב חיובי. האתר "Cosmic Book News" הכתיר את ויולט "מלכת הנוער של הסרקזם", בעוד שמישל לימה מ-"Oh My Disney" כתבה שהדמות מתהדרת ב"מספר כישורים סרקסטיים מדהימים מאוד." אנה לואיזה סוארז מ-"Hollywood.com" החשיבה את הסרקזם של ויולט לאחת מבין "15 הסיבות מדוע 'משפחת סופר-על' הוא סרט גיבורי העל הטוב ביותר". הרולינג סטון דירג את ויולט במקום ה-20 ב"רשימת הדמויות הטובות ביותר של פיקסאר", וכותבת הרשימה, אליסה וילקינסון, כינתה את דמותה "סופר-חכמה... מה שהופך את הרגע שבו היא הופכת סוף סוף לגיבורת-על בטוחה בעצמה... להרבה יותר מענג." האתר "Hypable" דירג את ויולט כגיבורת-העל השלישית הטובה ביותר ב"משפחת סופר-על", וכותב הרשימה, אהרון לוק, כתב ש"יהיה נהדר לראות את ויולט לוקחת על עצמה מקרה משלה."
פג'יבה דירג את הדמות בתור "הדמות הנשית התשיעית הטובה ביותר של פיקסאר". במגזין "IndieWire" ביצועיה של ואוול בדמותה של ויולט דורגה במקום ה-19 ב"רשימת הדיבובים הטובים ביותר של פיקסאר", ונכתב כי "הצלילים המוזרים של קולה לוכדים בצורה מושלמת את סוג הילדה שהייתה רוצה (ובמקרה הזה בעצם יכולה) להיעלם ברקע... הדרך שבה היא מוצאת לבסוף את קולה הוא אחד ההיבטים המרגשים ביותר של הסרט." באופן דומה, "The Playlist" גם דירג את ביצועיה של ואוול במקום ה-19. באתר "Cinemaholic", "משפחת סופר-על" דורג כסרט השלישי הטוב ביותר שמציג דמויות בלתי-נראות, וכותבת הרשימה, קלריס טנרירו, כתבה כי ויולט "בעלת הכוח המגניב ביותר מבין דמויות הסרט". בשנת 2017 שימשה ויולט כהשראה למאמר של ה-BBC, "האם 'שדה כוח-על' יכול להגן עלינו מפני האקרים?", שבו השווה סופר הטכנולוגיה מתיו וול את התוכנה לניטרול תוכנות זדוניות מאת חברת אבטחת הסייבר "Bromium" ליכולותיה של הדמות מספר פעמים.
זכויות להט"ב באיחוד האירופי

| --- | --- |

מדינות האיחוד האירופי (ירוק)
 מעמד בחוק:  חוקי (מעולם לא הייתה קיימת הפללה תחת משפט האיחוד האירופי)
 טרנסג'נדריות:  ישנה הכרה בשינוי מגדר ב-24 מתוך 27 מדינות הארגון
 שירות צבאי:  לסביות, הומוסקסואלים וביסקסואלים מוצהרים רשאים לשרת בצבאות של 27 מדינות הארגון. התרת שירות צבאי לטרנסג'נדרים מוצהרים משתנה ממדינה למדינה
 הגנה מפני אפליה:  קיימת הגנה מפני אפליה על רקע נטייה מינית בתעסוקה ב-27 מדינות הארגון, הגנות רחבות יותר משתנות ממדינה למדינה
 זכויות משפחה
 הכרה בזוגיות חד־מינית:  ישנה הכרה (או הוכרה בעבר עד להכשרה של נישואים חד-מיניים) באמצעות שותפויות רשומות ב-22 מתוך 27 מדינות הארגון ובנישואים חד-מיניים ב-16 מתוך 27. קיימת הגבלה בחוקה של 7 מתוך 27 מדינות הארגון שמכירה בנישואים כהטרוסקסואלים בלבד
 אימוץ:  ישנה הכרה באימוץ משותף על ידי זוגות חד-מיניים ובאימוץ חורג ב-17 מתוך 27 מדינות הארגון
זכויותיהם של לסביות, הומוסקסואלים, טרנסג'נדרים וביסקסואלים (להט"ב) באיחוד האירופי, ארגון על-מדיני וכלכלי של 27 מדינות ביבשת אירופה, מוגנות על פי האמנות (אנ') והמשפט של האיחוד האירופי. בכלל המדינות החברות בארגון, פעילות הומוסקסואלית בין מבוגרים בהסכמה מוגדרת כחוקית, אפליה בתעסוקה על רקע נטייה מינית מוגדרת כעבירה פלילית (מאז שנת 2000) וקיימת מדיניות התרת שירות צבאי באופן גלוי ללסביות, הומוסקסואלים וביסקסואלים מוצהרים.
עם זאת, למדינות החברות יש חוקים שונים בכל הנוגע להגנה משפטית רחבה יותר מפני אפליה על רקע נטייה מינית או זהות מגדרית, הכרה במערכות יחסים חד-מיניות באמצעות איחוד אזרחי או נישואים חד-מיניים, הכרה באימוץ ילדים (חורג ומושתף) על ידי זוגות חד-מיניים, הכרה בשינוי מגדר משפטי בקרב טרנסקסואלים בעלי דיספוריה מגדרית, הגבלות על תרומות דם מאת גברים המקיימים יחסי מין עם גברים, גישה להפריה חוץ-גופית בקרב זוגות נשים לסביות והתרה של שירות צבאי באופן גלוי לטרנסג'נדרים מוצהרים.
אמנות

אמנת האיחוד האירופי (אנ') בגרסתה האחרונה כפי שעודכנה על ידי אמנת ליסבון ב-2007 ונכנסה לתוקף ב-2009, הופכת את מגילת זכויות היסוד של האיחוד האירופי למחייבת משפטית עבור כל מדינה חברה באיחוד האירופי ועבור הארגון עצמו. סעיף 21 של מגילת זכויות היסוד כולל הוראה לאיסור אפליה שקובעת באומרה כי "תיאסר כל אפליה המבוססת על כל עילה כגון [...] נטייה מינית".
האמנה על תפקודו של האיחוד האירופי (אנ'), אחת משתי האמנות שמהוות את הבסיס החוקתי של הארגון יחד עם אמנת האיחוד האירופי, קובעת בסעיף 10 כי לאיחוד האירופי מוטלת חובה להילחם באפליה (בין היתר) על רקע נטייה מינית, והיא מפרטת בסעיף 19 לאמנה דרכים עבור מועצת האיחוד האירופי והפרלמנט האירופי כיצד באופן אקטיבי להעביר חקיקה שתעשה זאת. ההוראות הללו נחקקו על ידי אמנת אמסטרדם בשנת 1999.
חקיקה ושפיטה > הגנה מפני אפליה > תעסוקה

לאחר הכללת ההוראות בסעיפים 21, 10 ו-19 באמנת האיחוד האירופי ותפקודו של הארגון, נחקקה בשנת 2000 הוראת 2000/78/EC (אנ') עבור "הנחיה להקמת מסגרת כללית ליחס שווה בתעסוקה ובעיסוק". ההוראה מחייבת משפטית את כל מדינות האיחוד האירופי לאמץ חוקים נגד אפליה בתחום התעסוקה שיכללו הוראות בין היתר להגנה על אזרחי המדינות מפני אפליה על רקע נטייה מינית. ההוראה מגנה על אזרחי מדינות האיחוד האירופי מפני דחייה מקבלה לעבודה ופיטורים בגלל הנטייה המינית של האדם או מפני הטרדה על ידי עמית לעבודה בשל הנטייה המינית של העובד.
חקיקה ושפיטה > הגנה מפני אפליה > מתן סחורות ושירותים

הוראת 2000/78/EC אינה מכסה נטייה מינית כעילה מוגנת מפני אפליה במתן סחורות ושירותים כגון סירוב גישה לשירותים רפואיים או טיפולים, סירוב לקבל חדר זוגי בבית מלון, הגנה מפני בריונות בבית ספר ועוד. הגנה מפני אפליה בחוקי הארגון בנסיבות אלה קיימת על רקע גזע או מין בלבד. בעקבות זאת, בשנת 2008, הוצעה הוראה להכללה רחבה יותר של הגנה מפני אפליה שתפליל אפליה בתחומי הגנה חברתית, יתרונות סוציאליים, חינוך, גישה ומתן סחורות על בסיס נטייה מינית בין עילות נוספות. עם זאת, למרות תמיכה חזקה מהפרלמנט האירופי, חקיקת ההוראה נעצרה מאז במועצת האיחוד האירופי.
חקיקה ושפיטה > זהות מגדרית > טרנסקסואלים

משפט האיחוד האירופי נוקט בגישה שונה בנוגע לסוגיות של אנשים טרנסג'נדרים בעלי דיספוריה מגדרית. למרות שהפרלמנט האירופי אימץ החלטה בנושא זכויות טרנסג'נדרים עוד בשנת 1989, זהות מגדרית אינה נכללת באף חוק או אמנה של האיחוד האירופי ולא הוזכרה בחוק להקמת המכון האירופי לשוויון מגדרי (אנ') (EIGE) שהוקם בשנת 2006 בניגוד לנטייה מינית. עם זאת, בית הדין האירופי לצדק מספק הגנה מסוימת על ידי פרשנות של אפליה על בסיס העילה של "מין" כך שהיא מתייחסת גם לאנשים שעברו "שינוי מין". לפיכך, כל חוקי איסור האפליה על רקע מין של האיחוד האירופי חלים גם על טרנסג'נדרים דה פקטו. עם זאת, לאורך השנים הושמעו ביקורות כלפי עמימות העילה בנוגע להגנה של טרנסג'נדרים מפני אפליה, לצד קריאות לחקיקת הגנה של טרנסג'נדרים מפני אפליה על סמך עילה מפורשת של זהות מגדרית במקום מין.
בשנת 2002 תוקנה ההוראה 76/207/EEC (אנ') ליחס שוויוני משנת 1976 כך שתכלול זהות מגדרית כעילה מוגנת מפני אפליה. ההוראה הייתה תקפה עד שנת 2009 ולאחר מכן חזרה על עצמה תחת הכותרת של הוראת יחס שוויוני 2006/54/EC (אנ') משנת 2006 שאיחדה הוראות קודמות בנושא בהן 76/207/EEC שתוקנה על ידי ההוראה 2002/73/EC במשך השנים.
חקיקה ושפיטה > זהות מגדרית > אינטרסקסואלים

בפברואר 2019, הפרלמנט האירופי אימץ החלטה לראשונה על זכויותיהם של אנשים אינטרסקסואלים (בעלי סימני מין זכריים ונקביים כאחד). ההחלטה קראה למדינות החברות באיחוד האירופי "לחוקק מדיניות טובה יותר שתגן על אנשים אינטרסקסואלים", במיוחד מפני ניתוחים לקביעת מינם (אנ') של תינוקות אינטרסקסואלים ללא הסכמתם ומאבק באפליה. ההחלטה קבעה כי הפרלמנט "מגנה בחריפות טיפולים וניתוחים לנרמול של מין, מברך על חוקים שאוסרים ניתוחים כאלו כמו במלטה ופורטוגל, ומעודד מדינות חברות נוספות לאמץ חקיקה דומה בהקדם האפשרי". ההחלטה קראה בנוסף להעברת חקיקה של הכרה משפטית במגדר של אינטרסקסואלים שמבוססת על ידי הגדרה עצמית של האדם, אישרה שאינטרסקסואלים "נחשפים למקרים רבים של אלימות ואפליה באיחוד האירופי" וקראה לנציבות האירופית ולמדינות החברות להציע חקיקה לטיפול בבעיות הללו בנושא.
חקיקה ושפיטה > הכרה במערכות יחסים חד-מיניות

נישואים חד-מיניים הוכשרו במשך השנים במדינות הארגון: הולנד (2001), בלגיה (2003), ספרד (2005), שוודיה (2009), פורטוגל (2010), דנמרק (2012), צרפת (2013), לוקסמבורג (2015), אירלנד (2015), פינלנד (2017), מלטה (2017), גרמניה (2017), אוסטריה (2019), סלובניה (2022) אסטוניה ויוון (2024). איחודים אזרחיים בקרב זוגות חד-מיניים הוכשרו באותן מדינות קודם לכן ובקרואטיה, לטביה, קפריסין, צ'כיה, הונגריה, איטליה. בדנמרק, שוודיה, פינלנד ואירלנד, שותפויות אזרחיות היו חוקיות בין 1989 ל-2012, בין 1995 ל-2009, בין 2002 ל-2017 ובין 2011 ל-2015 בהתאמה. בגרמניה, שותפויות חיים רשומות היו חוקיות בין 2001 ל-2017. עם זאת, איחודים אזרחיים קיימים או שותפויות חיים רשומות עדיין מוכרות בכלל המדינות הללו עבור זוגות שלא המירו את מעמד הזוגיות שלהם לנישואים.
בניגוד לשאר מדינות הארגון, במשך השנים בולגריה (1991), ליטא (1992), פולין (1997), לטביה (2006), הונגריה (2012), קרואטיה (2013) וסלובקיה (2014) הגדירו בחוקות שלהן שנישואים מוכרים בין זוגות הטרוסקסואלים שמורכבים מזכר ונקבה בלבד ובכך, הטילו מגבלה חוקתית להכרה בנישואים בקרב זוגות הומוסקסואלים מאותו המין בשטחן. בדצמבר 2020, הונגריה אסרה בנוסף באופן מפורש על אימוץ ילדים בקרב זוגות חד-מיניים בחוקה שלה עם תיקון לחוקה שהגדיר משפחה כ-"מבוססת על נישואים ויחסי הורה-ילד. האם היא אישה, האב גבר".
משפט האיחוד האירופי (הוראת זכויות האזרח 2004/38/EC (אנ') משנת 2004) מחייב את המדינות החברות שהכשירו שותפויות חד-מיניות בחוק בשטחן להכיר בשותפויות בקרב זוגות חד-מיניים זו של זו לצורך חופש התנועה. עם זאת, הפרלמנט האירופי אישר דו"ח בשנת 2010 שקורא להכרה הדדית בין מדינות בשותפויות חד-מיניות ללא תנאי של הכרה משפטית במעמד השותפויות בין שתי המדינות אם זוג חד-מיני שנמצא במעמד שותפות מבקר באחת מהן בה שותפויות אזרחיות חד-מיניות לא מוכרות משפטית לצורך הבטחת חופש התנועה של הזוג.
על פי פסיקת בית הדין האירופי לצדק המבוססת על הוראת מסגרת השוויון בתעסוקה (אנ'), עובד שנמצא בשותפות אזרחית עם בן זוג מאותו המין חייב לקבל את אותן ההטבות כמו אלו המוענקות לעמיתיהם ההטרוסקסואלים על רקע הנישואים שלהם, כאשר גישה לנישואים אינה מוכרת באותה מדינה עבור זוגות חד-מיניים. בית הדין קבע את העיקרון הזה בשנת 2008 בתיק "טדאו מרוקו נגד מוסד האספקה של התאטרונות הגרמניים" לגבי שותפות חיים רשומה בגרמניה. בדצמבר 2013 בית הדין אישר את הפסיקה גם בתיק של "פרדריק היי נגד אשראי חקלאי הדדי" ביחס להסכם סולידריות אזרחית (אנ'), שנחקק בשנת 1999 בצרפת ומקנה מעמד משפטי מסוים למערכת יחסים חד-מינית, אבל מוגדר כנחות משמעותית מאשר מעמד שותפות חיים רשומה בגרמניה בנוגע לזכויות נישואים. כמו כן, על פי פסיקת בית הדין בתיק "קומן ואחרים נגד הפיקוח הכללי על ההגירה ומשרד הפנים" (אנ') מ-5 ביוני 2018, "בן זוג" (או שותף אזרחי או כל בן משפחה אחר) בהוראת זכויות האזרח (אנ') (2004/38/EC) כולל בן זוג (זר) חד-מיני, ולפיכך, המדינות החברות מחויבות להקנות זכות מגורים לבן זוג חד-מיני (זר) של אזרח האיחוד האירופי.